ใครยังไม่ได้นำเงินประเดิมเข้ากองทุนสำรองเลี้ยงชีพบ้าง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

...สำนักงานคณะกรรมการกำกับหลักทรัพย์และตลาดหลักทรัพย์
นายจ้างที่ยังไม่ได้ตั้งกองทุนสำรองเลี้ยงชีพ หรือตั้งกองทุนสำรองเลี้ยงชีพแล้วแต่ยังไม่ได้นำเงินประเดิมเข้ากองทุน ฟังทางนี้ค่ะ เมื่อเดือน ก.ค.ที่ผ่านมา เราได้ทราบข่าวว่ากระทรวงการคลังได้ออกกฎกระทรวงเปิดให้นายจ้างที่มี “เงินทุนสำรองเลี้ยงชีพลูกจ้าง” สามารถยื่นคำขอนำเงินเข้ากองทุนสำรองเลี้ยงชีพได้อีกครั้ง สรรหามาเล่าฉบับนี้ขอเล่าที่มา เหตุผล และประโยชน์ของเรื่องดังกล่าวให้ฟังกันค่ะ
“เงินทุนสำรองเลี้ยงชีพลูกจ้าง” หมายถึงเงินที่นายจ้างได้จัดสรรหรือสำรองไว้หรือที่ลูกจ้างได้สะสมไว้แยกต่างหากจากเงินอื่นๆ เพื่อใช้จ่ายในกรณีที่ลูกจ้างออกจากงาน ซึ่งได้จัดตั้งขึ้นก่อนวันที่พระราชบัญญัติกองทุนสำรองเลี้ยงชีพ พ.ศ. 2530 ใช้บังคับ (ก่อนวันที่ 8 ธ.ค. 2530) และจัดว่าเป็นเงินออมเพื่อเกษียณอายุอย่างหนึ่ง ในที่นี้ขอเรียกง่ายๆ ว่า “เงินประเดิม” ก็แล้วกันนะคะ
ย้อนหลังกลับไปเมื่อปี 2530 ที่นอกจากรัฐจะจัดให้แรงงานภาคเอกชนได้มีการออมเพื่อเกษียณอายุอย่างเป็นระบบโดยการออกกฎหมายว่าด้วยกองทุนสำรองเลี้ยงชีพแล้ว ยังมีนโยบายสนับสนุนให้นายจ้างที่เก็บรักษาเงินออมที่มีอยู่ก่อนปี 2530 เข้ามาอยู่ในระบบด้วย และให้สิทธินายจ้างในการนำเงินประเดิมไปหักเป็นค่าใช้จ่ายเพื่อการคำนวณภาษีของนายจ้างเพื่อเป็นแรงจูงใจอีกด้วย
มาดูกันว่ารัฐมีเหตุผลอะไรที่อยากจะให้นายจ้างนำเงินประเดิมเข้าระบบ ลองเปรียบเทียบง่ายๆ ระหว่างการเก็บเงินไว้ในรูปเงินประเดิมกับการจัดตั้งกองทุนสำรองเลี้ยงชีพ จะเห็นว่า 
เงินประเดิม เป็นเรื่องเของนายจ้างแต่ละรายที่จัดให้มีสวัสดิการประเภทการให้เงินบำเหน็จหรือบำนาญแก่ลูกจ้างที่ทำงานให้แก่นายจ้างจนถึงวัยเกษียณ โดยนายจ้างอาจจะนำส่งเงินเข้าไปไว้ในบัญชีเงินสำรองของนายจ้างไว้เพื่อรอจ่ายแก่ลูกจ้าง หรือหักเงินเดือนลูกจ้างและนายจ้างสมทบให้เพื่อรอจ่ายแก่ลูกจ้าง ซึ่งการเก็บรักษาเงินไว้ในบัญชีของนายจ้างจะต้องอาศัยความไว้เนื้อเชื่อใจนายจ้างอย่างสูง เนื่องจากนายจ้างเป็นผู้เก็บรักษาเงินจึงมีอำนาจควบคุมเบิกจ่ายเงินได้เอง 
รูปแบบดังกล่าวแตกต่างจากระบบการออมผ่านกองทุนสำรองเลี้ยงชีพโดยสิ้นเชิง 
กองทุนสำรองเลี้ยงชีพ มีสภาพเป็นนิติบุคคลแยกต่างหากจากนายจ้าง ทรัพย์สินของกองทุนจึงไม่ถูกนำไปปะปนกับทรัพย์สินของนายจ้าง อีกทั้งยังมีการนำทรัพย์สินของกองทุนไปให้มืออาชีพจัดการลงทุนเพื่อให้เกิดผลประโยชน์งอกเงยและนำมาแบ่งกันระหว่างสมาชิกกองทุน นอกจากนี้ยังมีคณะกรรมการกองทุนคอยสอดส่องดูแลรักษาผลประโยชน์ของสมาชิกตลอดระยะเวลาที่สมาชิกออมเงินในกองทุนด้วย จึงทำให้มั่นใจได้ว่า การออมเงินไว้ในกองทุนสำรองเลี้ยงชีพมีความมั่นคงปลอดภัย และกองทุนจะมีเงินมาจ่ายคืนให้แก่สมาชิกเมื่อถึงวัยเกษียณ โดยที่เงินไม่เสี่ยงต่อการเกิดการสูญหายในระหว่างทาง
ในการเปิดให้นำเงินประเดิมเข้ากองทุนได้ครั้งแรกเมื่อปี 2532 นายจ้างบางส่วนยังไม่มั่นใจในระบบที่จัดตั้งขึ้นใหม่ รัฐจึงมีนโยบายขยายเวลาให้นายจ้างยื่นคำขอนำเงินประเดิมเข้ากองทุนได้โดยเปิดให้ยื่นคำขอได้อีกครั้งหนึ่งในปี 2539 และปี 2547 ที่ผ่านมาพบว่ามีนายจ้างจำนวนมากที่ขอนำเงินประเดิมเข้ากองทุนเนื่องจากเริ่มมั่นใจและเห็นประโยชน์ของการนำเงินเข้าระบบ เฉพาะครั้งหลังสุดเมื่อปี 2547 มีการยื่นคำขอนำเงินประเดิมเข้ากองทุนสำรองเลี้ยงชีพกว่า 2 หมื่นล้านบาท
ปี 2553 กระทรวงการคลังขยายเวลาการยื่นคำขอนำเงินประเดิมเข้ากองทุนได้อีกครั้งหนึ่ง เนื่องจากพบว่ายังมีนายจ้างลูกจ้างจำนวนหนึ่งที่ยังไม่ได้ขอนำเงินเข้ากองทุน หรือยื่นคำขอไม่ทันในครั้งที่ผ่านมา หรือไม่พร้อมที่จะนำเงินเข้ากองทุนในครั้งที่ผ่านมา โดยการเปิดให้นำเงินประเดิมเข้ากองทุนในครั้งนี้มีกำหนดเวลาในการยื่นคำขอได้แล้วนับแต่บัดนี้เป็นต้นไปจนถึงวันที่ 30 มิ.ย. 2554 เท่านั้น ซึ่งต้องขอย้ำว่าครั้งนี้จะเป็นการเปิดให้ยื่นคำขอได้เป็นครั้งสุดท้ายแล้ว 
สำหรับนายจ้างที่ตั้งกองทุนสำรองเลี้ยงชีพแล้วสามารถยื่นคำขอนำเงินประเดิมเข้ากองทุนดังกล่าวได้เลย แต่สำหรับนายจ้างที่ยังไม่ได้ตั้งกองทุนสำรองเลี้ยงชีพ สามารถยื่นคำขอจัดตั้งกองทุนพร้อมกับยื่นคำขอนำเงินประเดิมเข้ากองทุนที่กำลังจะจัดตั้งขึ้นดังกล่าวพร้อมกันในคราวเดียว โดยการนำเงินประเดิมเข้ากองทุนสำรองเลี้ยงชีพอาจขอนำเงินทั้งหมดเข้ากองทุนภายในครั้งเดียว หรือทยอยนำเงินเข้ากองทุนภายใน 10 รอบระยะเวลาบัญชีก็ได้ และเงินประเดิมที่บริษัทนายจ้างจ่ายเข้ากองทุนสำรองเลี้ยงชีพสามารถหักเป็นรายจ่ายในการคำนวณกำไรสุทธิและขาดทุนสุทธิได้ 
นายจ้างลูกจ้างที่ยังไม่ตัดสินใจต้องรีบๆ ตัดสินใจกันได้แล้วนะคะ เพราะหากพลาดจากการยื่นคำขอนำเงินประเดิมเข้ากองทุนในครั้งนี้แล้ว ก็คงต้องออมแบบเดิมๆ ตลอดไป อ่านรายละเอียดกฎกระทรวง วิธีการยื่นคำขอนำเงินประเดิมเข้ากองทุนได้ที่ www.thaipvd.com หัวข้อ “นายจ้าง” นะคะ แล้วพบกันใหม่ สวัสดีค่ะ